दिल्ली में एक निजी कार्यक्रम में शिरकत करने पहुंची बीजेपी सांसद मीनाक्षी लेखी गलत हिंदी लिखने को लेकर चर्चा में आ गई हैं. बुधवार को मीनाक्षी लेखी इंद्रप्रस्थ गैस लिमिटेड की ओर से आयोजित स्वस्थ सारथी अभियान का उद्घाटन करने पहुंची थीं, जहां वह 'स्वच्छ भारत, स्वस्थ भारत' शुद्ध हिंदी में नहीं लिख सकीं.

आईजीएल के इस कार्यक्रम का आयोजन वाहनों को प्रदूषण मुक्त बनाने और चालकों को स्वस्थ रखने के मकसद से किया गया था. जब वहां बीजेपी सांसद मीनाक्षी लेखी से संदेश लिखने को कहा गया, तब उन्होंने स्वच्छ भारत, स्वस्थ भारत ना लिखकर बोर्ड पर 'सवच्छ भारत, सवस्थ भारत' लिख दिया.

बीजेपी सांसद की गलत हिंदी वाली यह फोटो ट्विटर पर वायरल हो रही है. हालांकि लेखी ने पूरी सहजता से अपनी गलती स्वीकार की और ट्विटर पर अपनी हिंदी सुधारने की बात कही है. मीनाक्षी लेखी ने जो ट्वीट किया है उसकी हिंदी में भी कई गलतियां देखी जा सकती हैं.

:अापका नज़रिया है,हिंदी ८ क्लास के बाद नहीं पढ़ी फिर भी कोशिश करती रहती हूँ सिखने की ओटों करेक्ट का समय हैशुक्रिया आगे से ये ग़लती नहीं होगी — Meenakashi Lekhi (@M_Lekhi) June 28, 2017

कार्यक्रम में केंद्रीय पेट्रोलियम मंत्री धर्मेद्र प्रधान, केंद्रीय मंत्री हर्षवर्धन, दिल्ली बीजेपी अध्यक्ष मनोज तिवारी, सांसद उदित राज और दिल्ली पुलिस आयुक्त अमूल्य पटनायक समेत दिल्ली यातायात पुलिस के आला अधिकारी मौजूद थे.